Ma, pa verdrink naby ZimbaliArgieffoto van die strand by Zimbali Foto: Zimbali Ocean Villas ŉ Ma en pa is Saterdag dood en hul dogters word in die hospitaal behandel ná ŉ verdrinkingsvoorval op die strand naby Zimbali-noordhek in KwaZulu-Natal. “Ooggetuies het verduidelik die ma en haar twee dogters, onderskeidelik 23 en 16 jaar oud, het in die water in die moeilikheid beland en die pa is agterna om hulle te probeer help,” het Chris Botha, woordvoerder van Netcare 911, in ŉ verklaring gesê. “Die pa het ook in die moeilikheid beland en lewensredders het hulle uit die water gehaal.” Die ma en die pa was reeds dood toe paramedici by die toneel opgedaag het. “Die 23-jarige dogter was in ŉ ernstige toestand en die 16-jarige was kritiek. Hulle is op die toneel gestabiliseer voordat die 16-jarige met ŉ helikopter na ŉ hospitaal geneem is,” het hy bygevoeg. Die 23-jarige is met ŉ ambulans na ŉ plaaslike hospitaal geneem.